ՆՇՄԱՐՆԵՐ 
ՀԱՅ ԿՐՕՆԱԿԱՆ ՄԱՄՈՒԼԻ ԾՆՆԴՈՑԷՆ 

ԱՒԵՏԻՔ-ի հրատարակութեան 90-ամեակին առթիւ, յօդուած մը տրամադրելու խմբագիր վարդապետին առաջարկին ընդառաջելով, ուզե-ցի տեսնել, թէ Հայ եկեղեցւոյ երեք նուիրապետական Սուրբ աթոռներու՝ Երուսաղէմի պատրիարքութեան ՍԻՈՆ (1866 եւ 1927), Ս. Էջմիածինի Ամենայն հայոց կաթողիկոսութեան ԱՐԱՐԱՏ (1868) եւ ԷՋՄԻԱԾԻՆ (1944) եւ Մեծի տանն Կիլիկիոյ կաթողիկոսութեան ՀԱՍԿ (1932) պաշտօնա-թերթերը ի՞նչ մտահոգութիւններէ մեկնած օրին սկսած են լոյս ընծայուիլ։ Դիմեցի յիշեալ պաշտօնաթերթերու առաջին թիւերուն մէջ արձա-նագրուածներուն եւ ահաւասիկ անոնց բացայայտութեամբ այս հակիրճ ուղեգիծը կը ներկայացնեմ ԱՒԵՏԻՔ-ի յոբելենական թիւի ընթերցող-ներուն, յուսալով որ ԱՒԵՏԻՔ-ի ծննդոցին հանգամանաւոր անդրադարձը այլապէս կը կատարուի։ 

* * *

ՍԻՈՆ[footnoteRef:1] 1866-ին կը սկսի լոյս տեսնել՝ ՍԻՕՆ ԱՄՍԱԳԻՐ ԱԶԳԱՅԻՆ, ԲԱՆԱՍԻՐԱԿԱՆ, ԳՐԱԳԻՏԱԿԱՆ ԵՒ ՔԱՂԱՔԱԿԱՆ, յԵրուսաղէմ, ի տպարանի Սրբոց Յակովբեանց, եւ 1878–1926 դադրելէ ետք՝ 1927-ին կը սկսի հրատարակուիլ «Նոր շրջան» բնորոշումով – ՀԱՅ ԱՄՍԱԳԻՐ ԿՐՕ-ՆԱԿԱՆ – ԳՐԱԿԱՆ – ԲԱՆԱՍԻՐԱԿԱՆ, Պաշտօնական հրատարակութ-իւն Երուսաղէմի հայ պատրիարքութեան։  [1:  ՍԻՈՆ-ի մասին տե՛ս Քրիստոնյա Հայաստան հանրագիտարան, Երեւան, 2002 էջ 908–909։] 

Առաջին տարի, թիւ 1, յունուար 1866-ի բ. էջին կը գտնուի «Առ Վսեմ. ԻԶԶԷԹ Փաշայ կառավարիչ Ս. Քաղաքիս» 1 յունուար 1866 թուակիր նամակը, որ կը յայտնէ. «Ձեր պաշտօնական միջնորդութեան արգասիքն է զոր ստացաւ սուրբ Աթոռս Ն. Կայսերական Վեհափառութենէն ամսա-թերթի մը հրատարակման արտօնագիրը», եւ այս առթիւ կառավարիչին միջոցաւ «Օգոստափառ ԱՊՏԻՒԼ–ԱԶԻԶ բարեխնամ Թագաւորին» երախ-տագիտական մաղթանքներ կը շռայլէ։ 
Ապա, գ.–զ. էջ, ՅԱՅՏԱՐԱՐՈՒԹԻՒՆ վերնագիրին տակ կը բա-ցատրուին ՍԻՕՆ-ի լոյս ընծայումին դրդապատճառները։
Նախ կ՚ըսուի, թէ շատ մը թերթերու «հրատարակութեան պատճառ սա երկու պայմաններն են. խորհելու ազատութիւն եւ խօսելու ազա-տութիւն»։ ՍԻՕՆ պարտաւո՞ր է այս երկու նշանաբանները յարգել հար-ցումին պատասխանելէ առաջ՝ «քննեմք խորհելու եւ խօսելու ազատութ-իւնը, տեսնեմք անոնց սահմանը, անհուն կամ հունաւոր, եւ թէ ամէն մարդ անխտիր ունի՞ այս ազատութիւնը» ... «ամենեւին հեղինակութիւն մը չի կայ որ բնական կամ բարոյական ուժով կարողանայ գերել մտաց այս ազա-տութիւնը» ... «մարդկային միտքը որ եւ է առարկայի նկատմամբ չորս եղանակի կամ կրից ենթակայ է. տգիտութեան, տարակուսի, կարծեաց եւ ստուգութեան»։ Այս հաստատումներու լոյսին տակ, կը ճշդէ. «Ո՛րչափ հարկաւոր է խմբագրի մի այն բանական ըսուած ամենակարեւոր արուես-տը քիչ շատ սորվիլ, որ ըստ այնմ կարենայ իրի կամ դէպքի մի ստութիւնը կամ ճշմարտութիւնը քննելով ուղիղ դատողութիւն ընել»։   
Խորհելու ազատութիւնը այսպէս սահմանելէն յետոյ, կ՚անցնի խօսե-լու ազատութեան եւ կ՚ըսէ. «Խօսիլը մարդոյս միակ եւ եզական ձիրքն է, որով Աստուած զինք ճոխացոյց». սակայն խօսելու ազատութիւնը կը տարբերէ խորհելու ազատութենէն եւ կը սահմանափակէ բարի խօսքի ու չար խօսքի զանազանումով. «Բարի է խօսելու կարողութիւնը, քանի որ մեր մտաց բարի խորհուրդները յայտնելու կը ծառայէ։ Չար է նոյն կարո-ղութիւնը, թէ որ մէկը իւր սրտին չար խորհուրդները յայտնելու կըծառա-յեցընէ» ... «նոյն իսկ աստուածային հեղինակութիւնը որ պարգեւած է մարդոյն սոյն սքանչելի կարողութիւնը, նոյն ինքը կը սահմանաւորէ խօսելու ազատութիւնը, երբ իւր մտաց դատողութեանը հակառակ, միայն իւր անկարգ կամացը հետեւելով կըզեղծի անով»։ Այս ընդհանուր շրջա-ծիրին մէջ, ՍԻՕՆ իր ուղղութիւնը կը սահմանէ հետեւեալ սկզբունքով. «Արդ, մտաց այն կարողութիւնը զոր արդի հեղինակք ազատութիւն կ՚ան-ւանեն, ինչպէս ամէն բանական ստեղծուածք՝ նոյնպէս եւ մեք կը վայելեմք եւ կը դաւանիմք, սակայն չեմք ուզեր բնաւ մեր այս խմբագրութեան նշա-նաբան ընել եւ խօսելու ազատութիւնը», եւ կը մանրամասնէ. «Սիօնը իր ընդունած օրինաց համեմատ եւ իբրեւ աղբիւր՝ յորմէ ամենայն օրէնք կ՚ելանեն, սիրոյ եւ խաղաղութեան դրօշակաւ կ՚ընծայէ զինքը ընդհանուր Ազգին. կը փութայ անոր բազմամեայ ակնկալութիւնները ըստ կարի լեցընել ներկայիս մէջ, ապագային թողլով կատարելութիւնը. ինքն ալ փոխարէն կը յուսայ ընդունիլ քաղցր եւ ուրախական ժպիտ մը իրեն դէմ, որ պիտի ըլլայ մի միայն յորդոր եւ քաջալեր իւր յարատեւութեան մէջ. միանգամայն եւ ներողամտութիւն մի իւր սիրելի Ազգին կողմանէ բոլոր այն թերութեանց, որ անբաժան յարակիցք են որ եւ է նոր հաստատութեան մի»։ ... «Իսկ Սիօնի մէջ պարունակելիք նիւթին գալով, այսչափ կըսեմք, թէ բաց ի ապօրինաւոր վիճաբանութիւններէ ու նախայարձակ բանակըռ-ւութենէ, որոնցմէ իսպառ պիտի զգուշանայ, պիտի խօսի անխտիր ամէն տեսակ նիւթերու վրայ, որ թէ կրթիչ են եւ թէ զուարճալի։ Ասոնցմէ ՚ի զատ Բարեխնամ Տէրութիւնը մեծագոյն վստահութեամբ արտօնութիւն կը շնոր-հէ մեզ քաղաքական լուրեր եւս հաղորդել մեր ընթերցողաց. այսու ամե-նայնիւ՝ առ այժմ չպիտի արտորամք սոյն նիւթիս վրայ խօսելու, թողլով ուրիշ յարմար ժամանակին, եւ անոր տեղ աւելի յարմար ու օգտակար համարեցինք տեղական լուրեր հաղորդել Ժամանակագրութիւնք վերնա-գըրով, որոնք աւելի պիտանի ու հետաքրքրական կրնան ըլլալ»։
1927 տարին ՍԻՈՆ կը բանայ իր «Նոր շրջան»-ով եւ Ա. տարի, յունուար, թիւ 1-ի էջ 1–2 կու տայ պատրիարքին՝ Եղիշէ արք. Դուրեանի 20 նոյեմբեր 1926 թուակիր պաշտօնագիրը, ուղղեալ խմբագրապետ՝ Բաբգէն եպս. Կիւլէսէրեանի, ուր ՍԻՈՆ-ի ընդհանուր ուղղուածութիւնը կը սահ-մանուի. «Երկար տարիներէ ի վեր լռած «ՍԻՕՆ»ի ձայնը վերստին լսե-ցընելով, Ս. Աթոռս այն համոզումը ունի թէ գոնէ մասամբ պիտի կրնայ գոհացում տալ հոգեւո՛ր այն պէտքին՝ զոր կ՚զգայ մեր բարեպաշտ ժողո-վուրդը, ո՛ւր եւ ի՛նչ պայմաններու մէջ ալ որ ապրի»։ Էջ 2–5-ը կը ներ-կայացնէ ԽՄԲԱԳՐԱԿԱՆ-ը, որ «Սիոնի հաստատումը», «վաթսնական թուականները», «Սիոնի նոր շրջանը», «Սիոնի ուղղութիւնը», «Սիոնի խմբագրութիւնը», «Սիոն ամսագիր» եւ «Սիոնի ընթերցողները» ենթաբա-ժիններով հետեւեալ կէտերը կ՚ընդգծէ (կը գոհանամ իւրաքանչիւրէն մէկ մէջբերում կատարելով). «ՍԻՈՆ ամսագիրը հաստատուած է 1866ի Յուն-վարին, եւ հրատարակուած անընդհատ 12 տարի, մինչեւ 1877-ին վերջը։ Առաջին թիւը լոյս տեսած է ուրեմն ասկից լման 60 տարի առաջ, խմբագ-րութեամբ Տ. Թ. Սաւալանեանի, որ ժամանակի ամէնէն լաւ պատրաս-տըւած մտաւորական ոյժերէն մէկն էր, իբրեւ ուսուցիչ եւ բանասէր» ... «ՍԻՈՆ իր ժամանակին փնտռուած ամսաթերթը եղաւ Հայ ժողովուրդին մէջ, իբրեւ արտայայտութիւնը ողջմիտ ուղղութեան մը, իսկ Մայրավանքիս ներսն ալ հիանալի ազդակ մը դարձաւ ուսումնական եւ գրական շարժում մը ստեղծելու» ... «Ամեն. Դուրեան Սրբազանի պատրիարքութեան յաւէտ պանծալի կողմը պիտի ըլլայ Ժառանգաւորաց Վարժարանին վերակազմութիւնը, –– Կիւլպէնկեան բարերարութեան շնորհիւ Ընծայարանի բաժնին հաստատութինը, եւ Մելքոնեան նուիրա-տուութեամբ՝ ուսումնական գործին տեւական ապահովութիւնը։ Եւ ահա Սիոնի նորոգ հրատարակութիւնն ալ կու գայ Ս. Յակոբի մտաւոր կեանքին վերածնութեան շարժումը ոգեւորել» … «ՍԻՈՆ Երուսաղէմի հայ պատըր-իարքութեան պաշտօնական հրատարակութիւնն է։ Եւ այսչափը ինքնին բաւական է ատոր ուղղութիւնը բացատրելու համար» (հոս խմբագիրը նաեւ կը մատնանշէ Աւետարանին սնունդը, հայ ժողովուրդին առաքի-նութիւնները, մայրենի լեզուին մաքրութիւնը եւ ողջմիտ քննադա-տութիւնը, որոնց հանդէպ ՍԻՈՆ բծախնդիր պիտի ըլլայ) … «Որոշուած է որ ՍԻՈՆ առայժմ ըլլայ ամսօրեայ հանդէս մը, 32 էջերով» ... «Մեր բաղձանքն է որ ՍԻՈՆ իրապէս մուտ գործէ բոլոր հայ տուներէն ներս, եւ ան տրուի բոլոր հոգեւորականներուն, բոլոր ուսուցիչներուն եւ չափահաս ուսանողներուն, եւ բոլոր հայերէն կարդալ գիտցող հայերուն ձեռքը»։ 

	ԱՐԱՐԱՏ[footnoteRef:2] ԱՄՍԱԳԻՐ ԿՐՕՆԱԿԱՆ, ՊԱՏՄԱԿԱՆ, ԲԱՆԱՍԻՐԱ-ԿԱՆ ԵՒ ԲԱՐՈՅԱԿԱՆ ԳԻՏԵԼԵԱՑ, աշխատասիրութիւն ՄԻԱԲԱՆԻՑ ՍՈՒՐԲ ԷՋՄԻԱԾՆԻ կը սկսի հրատարակուիլ 1868-ին, որուն ԱՌԱՋԻՆ ՏԱՐԻ, ԹԻՒ Ա., ՄԱՅԻՍԻ 1-ի Գ–Ե էջերը ունին ՅԱՌԱՋԱԲԱՆ մը, ուր լոյս կը սփռուի այն արտաքին եւ ներքին պատճառներուն վրայ, որոնք արգի-լած էին ԱՐԱՐԱՏ-ի առաւել կանուխ լոյս ընծայումը. ապա, գոհութիւն կը տրուի Աստուծոյ, որ Գէորգ Դ. Կաթողիկոսը «շնորհեց ընտրութեամբ Ազգիս» ... եւ «Աստուածարեալ Հայրապետս մեր ... իւր ուսումնասէր հոգւոյ եռանդեամբը խրախուսեց զմեզ մեր հոգեւոր պարտաւորութիւնը կատա-րելու» ... եւ «ամսոյ յամիս» ԱՐԱՐԱՏ-ը հրատարակելու ... «՚ի ձեռնտը-ւութիւն Ազգիս բարոյական զարգացման»։ ԱՐԱՐԱՏ կը դադրի լոյս տես-նելէ 1919-ի յունուար–դեկտեմբեր միացեալ թիւէն ետք։  [2:  ԱՐԱՐԱՏ-ի մասին տե՛ս Քրիստոնյա Հայաստան հանրագիտարան, Երեւան, 2002 էջ 138–140։] 

ԷՋՄԻԱԾԻՆ[footnoteRef:3] ՊԱՇՏՕՆԱԿԱՆ ԱՄՍԱԳԻՐ ՀԱՅՐԱՊԵՏԱԿԱՆ ԱԹՈ-ՌՈՅ Ս. ԷՋՄԻԱԾՆԻ կը սկսի հրատարակուիլ 1944-ին եւ Ա. Տարի, Համար առաջին, Յունուար, էջ 1–3-ին մէջ, լոյս կ՚ընծայէ Ամենայն հայոց հայ-րապետութեան ազգընտիր տեղակալ Գէորգ արքեպիսկոպոսի «ՀԱՅ ԵԿԵՂԵՑՈՒ ՊԱՐՏՔԸ ԻՐ ԺՈՂՈՎՐԴԻ ՀԱՆԴԷՊ» պաշտօնական գրութ-իւնը, ուր ԷՋՄԻԱԾԻՆ-ի մասին կ՚ըսուի. «Հայրապետական ամսագիրը հանդիսանում է այն միջոցը, որը պէտք է համախմբի սփիւռքի բոլոր հայերին իրենց սրբազան Հայրենիքի շուրջը, Մայր Աթոռի շուրջը»։[footnoteRef:4] [3:  ԷՋՄԻԱԾԻՆ-ի մասին տե՛ս Քրիստոնյա Հայաստան հանրագիտարան, Երեւան, 2002 էջ 360–362։]  [4:  Մէջբերումները տուած եմ դասական ուղղագրութեամբ։] 

	ՀԱՍԿ[footnoteRef:5] ԱՄՍԱԹԵՐԹ ՊԱՇՏՕՆԱԿԱՆ ՀՐԱՏԱՐԱԿՈՒԹԻՒՆ ԿԻ-ԼԻԿԻՈՅ ԿԱԹՈՂԻԿՈՍՈՒԹԵԱՆ  կը սկսի լոյս տեսնել 1932-ին եւ իր Ա. ՏԱՐԻ, ԹԻՒ 1, ՅՈՒՆՈՒԱՐ, 1 էջի «ԱՏՈՔ ՀԱՍԿԸ» վերնագրուած գրութ-եամբ, խմբագիրին՝ Բաբգէն Ա. աթոռակից կաթողիկոսի պատկերացումը կը խտացնէ։ Ահաւասիկ մի քանի մէջբերումներ. «Կիլիկիոյ Կաթողիկո-սութիւնը, «Հայրատունկ Այգւոյն» այդ տառապեալ՝ բայց անվհատ մշակը, ցորենի հատիկ մը նետեց Լիբանանի ստորոտը, Միջերկրականի եզերքը, Անթիլիասի հողին ծոցը, 1930-ին. –– կազմակերպեց իր թեմերը, հաստա-տեց իր Դպրեվանքը, կարգաւորեց իր Կաթողիկոսարանը, հիմնեց իր Մատենադարանը, ստեղծեց իր փոքրիկ Տպարանը. –– ցորենի հատիկը աճեցաւ այսպէս, եւ պտղաբերեց ատոք ՀԱՍԿը…» … «Հունձքի ատեն է ա՛լ։ ՀԱՍԿը կը նուիրուի ընդհանրապէս բոլոր Հայոց, եւ մասնաւորապէս Կաթողիկոսութեանս թեմական ժողովուրդին» … «ամսօրեայ հրատարա-կութիւն մը պիտի ըլլայ ՀԱՍԿ, իբրեւ պարբերական Տեղեկագիրը Հայրա-պետանոցիս եւ Առաջնորդարաններու գործունէութեանց» … «կրօնական, գրական, եւ այլն, նիւթեր ալ պիտի բովանդակէ ՀԱՍԿ՝ իր տրամադրելի մասերուն մէջ»։ [5:  ՀԱՍԿ-ի մասին տե՛ս Քրիստոնյա Հայաստան հանրագիտարան, Երեւան, 2002 էջ 569–570։] 

Ի՞նչ հասարակաց եզրերու կը հանդիպինք ՍԻՕՆ-ՍԻՈՆ-ի, ԱՐԱ-ՐԱՏ-ԷՋՄԻԱԾԻՆ-ի եւ ՀԱՍԿ-ի մէջ։
	Առաջին՝ բոլորն ալ իրապաշտ համեստ ձգտումներով ու սահմանա-փակ էջերու քանակով ճամբայ կ՚ելլեն, միաժամանակ ընդգծելով աւելի՛ն ըլլալու եւ տալու իրենց եռանդն ու պատրաստակամութիւնը։ ՍԻՈՆ կը խոստանայ. «Եթէ բաժանորդներ իրենց կանոնաւոր եւ տեւական վճարում-ներով ապահովեն ՍԻՈՆի հրատարակութիւնը, կը փափաքինք կիսամս-եայ ընել զայն» (Անդ, էջ Դ). ԱՐԱՐԱՏ կը ցանկայ. «Ազգիս ընթերցող հասա-րակութիւնը բաժանորդ գրուելով Ամսագրիս … կարող կ՚լինիմք յետ այսո-րիկ կիսամսեայ հրատարակել զայն» (Անդ, էջ 5). ՀԱՍԿ կը յուսայ. «Յուսով ենք որ մեր սիրելի ժողովուրդը պիտի հետաքրքրուի ՀԱՍԿ-ով եւ իր հետաքրքրութեամբ հասակ նետել պիտի տայ այս հրատարակութեան, եւ մենք կարող պիտի ըլլանք, հետզհետէ, ծաւալով եւ պարբերականութեամբ արագ լոյս տեսնող հանդէսի մը վերածել ՀԱՍԿ-ը» (Անդ, էջ 1)։  
	Երկրորդ՝ ՍԻՕՆ-ի 1866-ի թիւ 1-ը 16 էջ է. ՍԻՈՆ-ի 1927-ի թիւ 1-ը 32 էջ է. ԱՐԱՐԱՏ-ի 1868-ի թիւ Ա.-ը 8 էջ է. ԷՋՄԻԱԾԻՆ-ի 1944-ի համար առաջին-ը 51 էջ է. ՀԱՍԿ-ի 1932-ի թիւ 1-ը 4 էջ է։ ՍԻՈՆ-ի,  ԷՋՄԻԱԾԻՆ-ի եւ ՀԱՍԿ-ի առցանց տրամադրութեանս տակ եղող վերջին թիւերը հետեւ-եալ պատկերը կը պարզեն. ՍԻՈՆ, յունուար-փետրուար-մարտ 2024, 114 էջ. ԷՋՄԻԱԾԻՆ, փետրուար 2024, 167 էջ. ՀԱՍԿ, մարտ-ապրիլ 2024, 124 էջ։
	Երրորդ՝ ՍԻՈՆ,  ԷՋՄԻԱԾԻՆ եւ ՀԱՍԿ կը շարունակեն լոյս տեսնել։
	Թէեւ ելեքտրոնիկ մամուլի ժամանակաշրջանը թեւակոխած ենք, սակայն գրաւոր հայ կրօնական մամուլը եւ յատկապէս հոս ներկա-յացուած պաշտօնական ամսագրերը առօրեայ լրատւութիւնը կ՚անդրան-ցեն՝ հայորդիներու մտաւոր, հոգեւոր ու բարոյական սեղանին թարմ ու կենարար հաց դնելով, եւ նաեւ արխիւային աղբիւր կը ծառայեն ապագայ ընթերցողին ու մանաւանդ պատմաբանին։ 

								Նարեկ արք. Ալեէմէզեան              

